b'\n_START_ARTICLE_\nRUP\n_START_PARAGRAPH_\nUnified Process (UP, suom. yhten\xc3\xa4istetty prosessi, my\xc3\xb6s Unified Software Development Process, suom. yhten\xc3\xa4istetty ohjelmistokehitysprosessi) on iteratiivisen ja inkrementaalisen ohjelmistokehityksen prosessikehys. Sen tunnetuin ja perusteellisimmin dokumentoitu versio on IBM Rational Unified Process (RUP), jonka kehitti Rational Software Corporation (IBM:n osasto vuodesta 2003 l\xc3\xa4htien).\n_START_SECTION_\nYleist\xc3\xa4\n_START_PARAGRAPH_\nUnified Process ei ole itsen\xc3\xa4inen prosessi vaan laajennettava kehys, joka tulee muokata vastaamaan organisaation tai projektin erityistarpeita. Rational:in yhten\xc3\xa4istetty prosessi eli RUP (Rational Unified Process, nimi juontuu prosessikuvauksen luoneen Rational Software Corporationin nimest\xc3\xa4) on samalla tavoin muokattava kehys. Joskus muokatusta prosessikuvauksesta on vaikea sanoa onko se per\xc3\xa4isin UP:st\xc3\xa4 vai RUP:sta, joten termej\xc3\xa4 k\xc3\xa4ytet\xc3\xa4\xc3\xa4nkin usein sekaisin._NEWLINE_Nime\xc3\xa4 Unified Process k\xc3\xa4ytet\xc3\xa4\xc3\xa4n usein korvaamaan nime\xc3\xa4 Rational Unified Process, kun puhutaan yleisesti prosessista ja siihen tavallisimmin tehdyist\xc3\xa4 muokkauksista. Nime\xc3\xa4 Unified Process k\xc3\xa4ytet\xc3\xa4\xc3\xa4n usein my\xc3\xb6s siksi, ett\xc3\xa4 halutaan v\xc3\xa4ltt\xc3\xa4\xc3\xa4 mahdolliset tekij\xc3\xa4noikeusloukkaukset, sill\xc3\xa4 Rational Unified Process ja RUP ovat IBM:n ja Intel:n tavaramerkkej\xc3\xa4. Ensimm\xc3\xa4inen prosessia kuvaileva kirja The Unified Software Development Process (ISBN 0-201-57169-2) julkaistiin vuonna 1999 (tekij\xc3\xb6in\xc3\xa4 Ivar Jacobson, Grady Booch ja James Rumbaugh). T\xc3\xa4m\xc3\xa4n j\xc3\xa4lkeen useat eri tekij\xc3\xa4t ovat julkaisseet kirjoja ja artikkeleita aiheesta k\xc3\xa4ytt\xc3\xa4en joko termi\xc3\xa4 Rational Unified Process (mik\xc3\xa4li ovat liitoksissa IBM:n kanssa) tai Unified Process (mik\xc3\xa4li eiv\xc3\xa4t ole yhteydess\xc3\xa4 IBM:\xc3\xa4\xc3\xa4n).'